རྩི་ཤིང་གིས་ང་ཚོའི་རླུང་གི་དཀྱིལ་འཁོར་ཆེན་པོ་སྟེ།སའི་གོ་ལའི་མཐའ་འཁོར་གྱི་རླུང་ཁམས་སྲུང་སྐྱོབ་བྱེད་ཀྱི་ཡོད།དེ་ཡང་མི་དང་སེམས་ཅན་དག་གིས་དབུགས་གཏོང་ལེན་བྱེད་སྐབས་སྲོག་རླུང་ཡར་ལེན་པ་དང་མི་དགོས་པའམ་བེད་སྤྱོད་བཏང་ཟིན་པའི་རླུང་ནག་རླངས་ཉིས་འགྱུར་ཟེར་བ་ཕྱིར་འབྱིན་པ་ཡིན།སེམས་ཅན་རྣམས་སྲོག་རླུང་མེད་ན་འཚོ་མི་ཐུབ།འོན་ཀྱང༌།རྩི་ཤིང་རིགས་ཀྱིས་ཉི་འོད་ལ་བརྟེན་ནས་ཟས་སྣ་གཡོ་སྦྱོར་བྱེད་སྐབས་རླུང་ཁམས་ནས་ཚུར་ནག་རླངས་ཉིས་འགྱུར་ལེན་པ་དང་འབྲས་བུ་སྲོག་རླུང་ཕྱིར་འཁོར་ཡུག་ནང་སྤྲོད་ཀྱི་ཡོད།དེར་བརྟེན་དབུགས་གཏོང་ལེན་གྱི་བརྒྱུད་རིམ་ལ་བསམ་ན་རྩི་ཤིང་གིས་ཕྱིར་བེད་མེད་དུ་བཏང་བའི་རླུང་དེ་སེམས་ཅན་ལ་མཁོ་བ་དང་སེམས་ཅན་ཚོས་བེད་མེད་ཕྱིར་འཕྱུང་བའི་རླུང་དེ་རྩི་ཤིང་ལ་མཁོ་བ་ཡིན་པས་སེམས་ཅན་དང་རྩི་ཤིང་ཕན་ཚུན་གཅིག་ཕན་གཅིག་གྲོགས་ཀྱི་ཚུལ་དུ་གནས་ཡོད།མདོར་ན་འགྲོ་བ་མི་གཙོས་པའི་སེམས་ཅན་ཐམས་ཅད་ས་ཡི་གོ་ལ་འདིར་འཚོ་གནས་རྒྱུན་རིང་ཡོང་བ་ལ་ཤིང་ནགས་གཙོ་བོར་གྱུར་བའི་རྩི་ཤིང་གི་རིགས་གནས་དགོས་པ་ཤིན་ཏུ་གལ་ཆེ་ཡིན།འགྲོ་བ་མི་གཙོས་པའི་སེམས་ཅན་ཇི་འདྲ་ཞིག་ཡིན་རྩི་ཤིང་ལ་བརྟེན་མི་དགོས་པ་གཅིག་ཀྱང་མེད།འགའ་ཞིག་རྩི་ཤིང་ཁོ་ནར་རྟེན་ནས་འཚོ་ཐབས་བྱེད་པས་སེམས་ཅན་དེ་རིགས་ལ་རྩ་གཟའ་སེམས་ཅན་ཟེར་གྱི་ཡོད།འགའ་ཞིག་ཤ་ཁོ་ནར་རྟེན་ནས་འཚོ་ཐབས་བྱེད་མཁན་ཡིན་པས་དེ་རིགས་ལ་ཤ་གཟན་སེམས་ཅན་ཟེར་གྱི་ཡོད།འགའ་ཞིག་ཤ་དང་རྩ་གཉིས་ཀ་རྟེན་མཁན་ཡོད་པ་དང་དེ་ལ་ཅི་ཐོབ་རྟེན་པའི་སེམས་ཅན་ཟེར་གྱི་ཡོད།སེམས་ཅན་རིགས་འདི་དག་གང་ཡིན་རུང་རྩི་ཤིང་ལ་དངོས་བརྒྱུད་གཉིས་ཀྱི་ལམ་ནས་བརྟེན་མི་དགོས་པ་གཅིག་ཀྱང་མེད་པས་སེམས་ཅན་གྱི་ཁ་ཟས་མཐར་གཏུགས་ནས་རྩི་ཤིང་ནས་ཡོང་བ་དང་དེ་ནས་ཡར་དེད་ན་ཉི་མ་ལས་བྱུང་བ་ཆགས་ཡོད།